തിരുവല്ല പുളിക്കീഴ് സ്പിരിറ്റ് കേസില് 70,000 ലിറ്ററിന്റെ തിരിമറി !! മേഘാമുരളി കമ്മിഷന് കൈപ്പറ്റി പഴയ സ്റ്റോക്കുകളിലും അന്വേഷണം പത്തനംതിട്ട : മദ്യം ഉല്പ്പാദിപ്പിക്കാനെത്തിച്ച സ്പിരിറ്റ് മറിച്ചുവിറ്റതായി കണ്ടെത്തിയ തിരുവല്ല പുളിക്കീഴിലെ റംഉല്പ്പാദന കേന്ദ്രത്തില് പൊലീസ് അന്വേഷണത്തില് കണ്ടെത്തിയത് 70,000 ലിറ്റര് സ്പിരിറ്റിന്റെ തിരിമറി. സംഭവത്തില് കഴിഞ്ഞയാഴ്ച പൊലീസില് കീഴടങ്ങിയ മേഘാമുരളിയെന്ന പ്രൊഡക്ഷന് മാനേജര്ക്ക് മാത്രമാണ് തട്ടിപ്പില് പങ്കുള്ളതായി ഇതുവരെ വ്യക്തമായതെങ്കിലും, മേഘയില് മാത്രമായി തട്ടിപ്പ് ഒതുങ്ങുമെന്ന് വിശ്വസിക്കാന് പൊലീസ് തയ്യാറല്ല. അതുകൊണ്ടുതന്നെ വിശദമായ അന്വേഷണത്തിലാണ്. ഫെബ്രുവരി മുതലുള്ള ലോഡുകളിലെ തിരിമറിയാണ് ഇതുവരെ വെളിപ്പെട്ടത്. എന്നാല്, ഇതിന് മുമ്ബുള്ള ലോഡുകളിലും ഇത്തരത്തില് തിരിമറി നടത്തിയിട്ടുണ്ടെന്ന സംശയത്തില് കഴിഞ്ഞ ഒരു വര്ഷത്തെ സ്റ്റോക്കും പ്രൊഡക്ഷനും പണമിടപാടുകളും അന്വേഷണ സംഘം വിശദമായി പരിശോധിക്കാനുള്ള തീരുമാനത്തിലാണ്. അതേസമയം. കേസില് നേരത്തെ പിടിയിലായ ടാങ്കര് ഡ്രൈവര്മാരായ നന്ദകുമാര് 52, സിജോ തോമസ് 38, കമ്ബനി ഉദ്യോഗസ്ഥനായ അരുണ്കുമാര് 38 എന്നിവരിലും കഴിഞ്ഞ ദിവസം കീഴടങ്ങിയവരിലുമായി അന്വേഷണം ഒതുക്കാനാണ് ശ്രമമെന്ന ആരോപണവും ഉയര്ന്നിട്ടുണ്ട്. പത്താംക്ളാസ് യോഗ്യത മാത്രമുള്ള, ആശ്രിത നിയമനത്തിലൂടെ ജോലിയില് പ്രവേശിച്ച അരുണ്കുമാറിനെ സ്പിരിറ്റ് ഇറക്കുമതിയും സ്റ്റോക്കും പോലുള്ള ഉത്തരവാദിത്വമുള്ള ചുമതലകള് ഏല്പ്പിച്ചതിലെ ദുരൂഹതയും പൊലീസ് അന്വേഷിക്കുന്നുണ്ട്. കമ്ബനിയിലെ ജീവനക്കാരില് സ്ഥിരം ജീവനക്കാര് വിരലിലെണ്ണാവുന്നവര് മാത്രമാണ്. താല്ക്കാലിക ജീവനക്കാരാണ് അധികവും. പ്രധാന ചുമതലകളിലുള്പ്പെടെ താല്ക്കാലിക ജീവനക്കാരെ നിയോഗിച്ചതിലൂടെ തട്ടിപ്പിന് കളമൊരുക്കുകയാണ് കമ്ബനി ചെയ്തതെന്നാണ് അന്വേഷണ സംഘത്തിന്റെ നിഗമനം. കമ്ബനിയിലെ സ്റ്റോക്കെടുപ്പും കണക്കുകളുടെ പരിശോധനയും പൂര്ത്തിയാകുന്നതോടെ തട്ടിപ്പിന്റെ ആഴം വ്യക്തമാകുമെന്നാണ് അന്വേഷണ സംഘത്തിന്റെ നിഗമനം. ഉല്പ്പാദനം ഉഷാറായപ്പോള് അഴിമതി തകൃതി സംസ്ഥാന സര്ക്കാരിന്റെ കീഴിലുള്ള ട്രാവന്കൂര് ഷുഗേഴ്സ് ആന്ഡ് കെമിക്കല്സ് ലിമിറ്റഡ് 2001മുതലാണ് ജവാന് റം വിപണിയിലിറക്കിത്തുടങ്ങിയത്. ബിവറേജസ് ഷോപ്പുകളിലോ ബാറുകളിലോ കാര്യമായ വില്പ്പനയില്ലായിരുന്ന ജവാന്റെ അവസ്ഥയ്ക്ക് മാറ്റം വന്നത് 2006ല് എന്.ശങ്കര് റെഡ്ഡി ബിവ്കോ എം.ഡിയായി എത്തിയതോടെയാണ്. ബിവറേജസിന്റെ ഓരോ ഷോപ്പും 40 കേയ്സ് എടുക്കണമെന്ന നിര്ദേശം വന്നതോടെ വിപണിയില് ജവാന് സുലഭമായി. ഒരു ലിറ്ററിന് 600 രൂപയാണ് വില. ദിവസം 8000 കേയ്സാണ് കമ്ബനിയിലെ ഉല്പ്പാദനം. ഒമ്ബത് ലിറ്ററാണ് ഒരുകേയ്സ്. 72000 ലിറ്ററായിരുന്നു പ്രതിദിന ഉല്പ്പാദനം. മറ്റ് സംസ്ഥാനങ്ങളില് നിന്ന് മദ്യ ഉല്പാദനത്തിനുള്ള സ്പിരിറ്റ് പുളിക്കീഴിലെ ഡിസ്റ്റിലറിയില് എത്തിക്കുന്ന ചുമതല, കരാര് ഏറ്റെടുക്കുന്ന ട്രാന്സ്പോര്ട്ടിംഗ് കമ്ബനിക്കാണ്. എവിടെ നിന്ന് വാങ്ങുന്നുവെന്നോ എന്തു വിലയാണെന്നോ കരാര് കൊടുക്കുന്ന ട്രാന്സ്പോര്ട്ടിംഗ് കമ്ബനി അറിയാറില്ല. കമ്ബനിയിലെത്തുന്ന സ്പിരിറ്റ് ഇവിടെയും തിരുവനന്തപുരത്തെ ലാബിലും പരിശോധിച്ച് ഗുണനിലവാരം ഉറപ്പാക്കണമെന്നാണ് ചട്ടം. റം ഉല്പാദിപ്പിച്ച ശേഷവും ഗുണനിലവാര പരിശോധന നടത്താറുണ്ട്. സ്പിരിറ്റ് കൊണ്ടുവരുന്ന ലോറിക്കാര് നടത്തുന്ന തട്ടിപ്പിനോ മോഷണത്തിനോ കമ്ബനി ഉദ്യോഗസ്ഥര്ക്ക് നേരിട്ട് ഉത്തരവാദിത്തമില്ല. പുളിക്കീഴ് കമ്ബനിയില് കഴിഞ്ഞ ദിവസം എത്തിയ ടാങ്കറുകളിലെ മോഷണത്തില് പ്രൊഡക്ഷന് വിഭാഗം ഉദ്യോഗസ്ഥര്ക്ക് വ്യക്തമായ വിവരം ഉണ്ടായിരുന്നതായാണ് പൊലീസിന് കിട്ടിയിട്ടുള്ള മൊഴി. സ്പിരിറ്റില് കുറവു വന്നാല് റം ഉല്പാദനത്തിലും കുറവു വരും. ഇത് നികത്താനായി ഡിസ്റ്റില്ഡ് വാട്ടര് കൂടുതല് ഉപയോഗിച്ചിരുന്നുവെന്നും ഇത് ജവാനിലെ ആല്ക്കഹോളിന്റെ ശതമാനം കുറയാന് കാരണമായതായ വിവരവും അന്വേഷണ സംഘം ഗൗരവത്തിലെടുത്തിട്ടുണ്ട്. ജവാന് റമ്മിന്റെ സാമ്ബിള് പരിശോധനാ ഫലം എത്തുന്നതോടെ അതില് വ്യക്തതവരും. ലോക്ക് ഡൗണായതോടെ കഴിഞ്ഞ ഒന്നര വര്ഷമായി കമ്ബനിയില് ഉല്പ്പാദനം കുറവാണ്. ലോക്ക് ഡൗണ് നിയന്ത്രണങ്ങള്ക്ക് ഇളവ് നല്കുകയും ബിവറേജസ് ഷോപ്പുകള് തുറക്കുകയും ചെയ്തതോടെയാണ് ഉല്പ്പാദനവും സ്പിരിറ്റ് സംഭരണവും കൂടിയത്. വെയ് ബ്രിഡ്ജിന്റെ തകരാറും അന്വേഷണ വിധേയമാകും പുളിക്കീഴ് ഷുഗര് ഫാക്ടറിയിലെ വെയ് ബ്രിഡ്ജ് വര്ഷങ്ങളായി തകരാറിലാണെങ്കിലും ഇത് പ്രവര്ത്തന ക്ഷമമാക്കാന് നടപടിയുണ്ടാകാതിരുന്നതും അന്വേഷണ സംഘം ഗൗരവത്തിലെടുത്തിട്ടുണ്ട്. തട്ടിപ്പിന് പിന്നില് കമ്ബനിയിലെ ഉന്നതരുടെ മൗനാനുവാദമായാണ് പൊലീസ് ഇതിനെ കാണുന്നത്. മാസം 15 മുതല് 20 ലോഡ് സ്പിരിറ്റ് എത്തുന്നത് തൂക്കി നോക്കുന്നതിനാണ് വെയ് ബ്രിഡ്ജ് സ്ഥാപിച്ചത്. യന്ത്രം കേടായതോടെ സ്കെയില് ഉപയോഗിച്ചാണ് ടാങ്കറിലെ സ്പിരിറ്റിന്റെ ആഴം അളക്കുന്നത്. വെയ് ബ്രിഡ്ജ് തകരാറിലായ വിവരം മേലധികാരികളെ അറിയിക്കാനോ തകരാര് പരിഹരിക്കാനോ ശ്രമമുണ്ടായില്ല. മോഷണത്തിന് മറയാക്കാന് വെയ് ബ്രിഡ്ജ് കേടാക്കിയതാണെന്നാണ് അന്വേഷണ ഉദ്യോഗസ്ഥരുടെ നിഗമനം. സര്ക്കാര് സ്ഥാപനമായിട്ടും കമ്ബനിയിലെ നിയമനങ്ങള് ഒന്നും ഇതുവരെ പി.എസ്.സിക്ക് വിട്ടിട്ടില്ല. പ്രധാന തസ്തികകളില് ഉള്പ്പെടെ താല്ക്കാലിക ജീവനക്കാരെ നിയമിച്ചാണ് ജോലികള് ചെയ്യുന്നത്. നൂറ്റിയമ്ബതോളം പേര് ജോലി ചെയ്യുന്ന കമ്ബനിയില് സ്ഥിര ജോലിക്കാര് 12 പേരാണ്. ആശ്രിത നിയമനം ലഭിച്ച 18 പേരും ബോട്ടിലിംഗ് തൊഴിലാളികളായ 102 കുടുംബശ്രീ പ്രവര്ത്തകരുമുള്പ്പെയുള്ളവരെല്ലാം കരാര് തൊഴിലാളികളാണ്. സ്വീപ്പര്, ഗാര്ഡനര്, ഗസ്റ്റ് ഹൗസ് കുക്ക് എന്നിവയൊഴികെയുള്ള 25ലധികം തസ്തികകള് പി.എസ്.സിക്ക് വിടാതെ ഒളിച്ചുകളിക്കുന്ന കമ്ബനിയുടെ നടപടിയും സംശയാസ്പദമാണ്. ആശ്രിത നിയമനത്തില് ജോലിയില് പ്രവേശിച്ചവരെ സ്ഥിരപ്പെടുത്താതെ നിയമനങ്ങള് പി.എസ്.സി ക്ക് വിടില്ലെന്നാണ് മാനേജ് മെന്റ് നിലപാട്. തട്ടിപ്പില് മുഖ്യപ്രതിയായ അരുണ്കുമാറും ആശ്രിത നിയമനം നേടിയ ആളാണ്. കമ്ബനിയുടെ മുഴുവന് ചുമതലയും വഹിക്കുന്ന ഉദ്യോഗസ്ഥന് ജനറല് മാനേജരാണ്. അലക്സ് പി.ഏബ്രഹാം ഒരു വര്ഷം മുമ്ബാണ് ജനറല് മാനേജരായത്. അക്കൗണ്ടന്റ് ആയി ജോലിയില് പ്രവേശിച്ചയാള് പടിപടിയായി സ്ഥാനക്കയറ്റം നേടി ജനറല് മാനേജരാകുകയായിരുന്നു. 2025 മേയ് വരെ ഇദ്ദേഹത്തിന് സര്വീസ് കാലാവധിയുണ്ട്. കമ്ബനിയിലെ എല്ലാ കാര്യങ്ങളും നിയന്ത്രിച്ചിരുന്നത് ഇദ്ദേഹമാണ്. പെന്ഷന് പ്രായം ഉയര്ത്തുന്നത് അടക്കമുള്ള കാര്യങ്ങളില് ഇദ്ദേഹത്തിന്റ ഇടപെടല് ഉണ്ടായതായാണ് ആരോപണം. പരാതിമുക്കിയതിലും അന്വേഷണം സ്പിരിറ്റ് വെട്ടിപ്പ് ഉള്പ്പെടെ കമ്ബനിയിലെ വിവിധ വിഷയങ്ങളില് ട്രേഡ് യൂണിയനുകളും നാട്ടുകാരും മേലധികാരികള്ക്ക് നല്കിയിരുന്ന പരാതികള് മുക്കിയതും പൊലീസ് അന്വേഷണത്തിന്റെ ഭാഗമാകും. സ്പിരിറ്റിന്റെ അളവില് കുറവുണ്ടെന്നും ഉദ്യോഗസ്ഥരുടെ നടപടികള് ക്രമപ്രകാരം അല്ലെന്നും ഉള്പ്പെടെ ഗുരുതര ആരോപണങ്ങളാണ് പ്രാദേശവാസികള് പരാതിയില് ഉന്നയിച്ചത്. എന്നാല്, പാര്ട്ടിയിലെ വിഭാഗീയതയുടെ ഭാഗമായാണ് പരാതിയെന്നാരോപിച്ച് അത് തള്ളുകയാണ് കമ്ബനി അധികൃതര് ചെയ്തത്.